РЕШЕНИЕ ЗА ИЗПЪЛНЕНИЕ НА КОМИСИЯТА
от 9 февруари 2012 година
относно признаването на Гана по силата на Директива 2008/106/ЕО на Европейския парламент и на Съвета по отношение на системите за обучение и освидетелстване на морските лица
(нотифицирано под номер C(2012) 616)
(текст от значение за ЕИП)
(2012/75/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 2008/106/ЕО на Европейския парламент и на Съвета от 19 ноември 2008 г. относно минималното ниво на обучение на морските лица (1), и по-специално член 19, параграф 3, първа алинея от нея,
като взе предвид искането, изпратено от Кипър на 13 май 2005 г.,
като има предвид, че:
(1)
Съгласно Директива 2008/106/ЕО държавите-членки могат да вземат решение да потвърдят съответните свидетелства на морските лица, издадени от трети държави, при условие че съответната трета държава е призната от Комисията. Съответните трети държави трябва да отговарят на всички изисквания на Международната конвенция за вахтената служба и нормите за подготовка и освидетелстване на моряците от 1978 г., с измененията от 1995 г. (Конвенцията STCW) (2) на Международната морска организация (ММО).
(2)
Искане за признаването на Гана бе подадено от Кипър с писмо на 13 май 2005 г. Въз основа на посоченото искане Комисията оцени системата за обучение и освидетелстване в Гана, за да провери дали посочената държава изпълнява всички изисквания на Конвенцията STCW и дали са взети подходящи мерки за предотвратяване на измами, свързани със свидетелствата. Посочената оценка се основаваше на резултатите от инспекцията, проведена от експерти на Европейската агенция по морска безопасност през декември 2009 г. По време на инспекцията бяха установени някои нередности в системите за обучение и освидетелстване.
(3)
Комисията предостави на държавите-членки доклад с резултатите от оценката.
(4)
С писмо от 20 декември 2010 г. Комисията поиска от Гана да представи доказателства, че установените нередности са били отстранени.
(5)
С писмо от 21 февруари 2011 г. Гана предостави изискваната информация и доказателства, че са взети подходящи и достатъчни корективни мерки за справяне с повечето нередности, установени по време на оценката на съответствието.
(6)
Два въпроса остават нерешени. Първият се отнася до факта, че Гана не гарантира напълно, че плавателният стаж във флота или на лоцмански катери се включва в нормите за компетентност, изисквани за получаване на свидетелство. Другият въпрос се отнася до слабостите на противопожарното обучение и оборудване в едно морско учебно заведение. Поради това към Гана бе отправено искане да вземе допълнителни корективни мерки в тази насока. Посочените недостатъци обаче не поставят под въпрос цялостното ниво на съответствие на системите за обучение и освидетелстване на морските лица в Гана с изискванията на STCW.
(7)
Резултатът от оценката на съответствието и оценката на предоставената от Гана информация показват, че Гана отговаря на съответните изисквания на Конвенцията STCW и са взети подходящи мерки за предотвратяване на измами, свързани със свидетелствата.
(8)
Мерките, предвидени в настоящото решение, са в съответствие със становището на Комитета по морската безопасност и предотвратяването на замърсяването от кораби,
ПРИЕ НАСТОЯЩОТО РЕШЕНИЕ:
Член 1
По смисъла на член 19 от Директива 2008/106/ЕО Гана се признава по отношение на системите за обучение и освидетелстване на морските лица.
Член 2
Адресати на настоящото решение са държавите-членки.
Съставено в Брюксел на 9 февруари 2012 година.